Noapte de coșmar la Frasin, unde un incendiu izbucnit în jurul orei 3.00 din noapte a lăsat dezastru în urmă într-o gospodărie. Alarma la 112 s-a dat în jurul orei 3.15.
Militarii Gărzii de Intervenție Gura Humorului și ai Detașamentului de pompieri Câmpulung Moldovenesc, împreună cu lucrătorii Serviciilor voluntare pentru situații de urgență Stulpicani și Cornu Luncii, au intervenit cu șase autospeciale de stingere și o ambulanță SMURD la incendiul de la Frasin.
Din păcate, la sosirea echipajelor ardeau deja generalizat acoperișul și mansarda casei de locuit de dimensiuni mari, precum și acoperișul construcțiilor anexe, corp comun, formate din camera centralei și magazie lemne. În pericol erau și proprietăți aflate în imediate apropiere.
O femeie de 39 de ani a făcut un atac de panică și a fost transportată la spitalul din Gura Humorului.
Marți dimineață, în jurul orei 9.00, pompierii încă lucrau pentru lichidarea ultimelor focare ale incendiului.
O primă evaluare arată că au ars acoperișul și mansarda locuinței pe aproximativ 150 de metri pătrați și acoperișul anexelor pe 50 de metri pătrați. Au mai ars și s-au degradat elemente de construcție (pereți, tavane și pardoseli) de la nivelul etajului și parterului casei, obiecte de mobilier, aparate electrocasnice și materiale textile. S-au mai degradat centrala termică pe combustibil solid și alte bunuri materiale. Dezvoltarea și propagarea focului au fost favorizate de construcțiile majoritare din lemn.
”Cauza probabilă de izbucnire a flăcărilor a fost efectul termic al curentului electric, generat de un conductor (electric) defect”, au transmis pompierii militari suceveni.
Pompierii au salvat parte din gospodărie și proprietățile învecinate.